**Nacrt**

**ZAKON O IZMJENAMA I DOPUNAMA ZAKONA O ODGOVORNOSTI PRAVNIH LICA ZA KRIVIČNA DJELA**

**Član 1**

U Zakonu o odgovornosti pravnih lica za krivična djela (“Službeni list RCG”, br. 2/2007, 13/2007 i 30/2012) u članu 2 stav 1 riječi: “Republika Crna Gora (u daljem tekstu: Crna Gora)” zamjenjuju se riječima: “Crna Gora”.

**Član 2**

U članu 3 poslije riječi “zakonika” dodaju se riječi: “Crne Gore”.

**Član 3**

Član 5 mijenja se i glasi:

“Pravno lice je odgovorno za krivično djelo odgovornog lica koje je učinilo krivično djelo djelujući u ime pravnog lica u okviru svojih ovlašćenja, u namjeri da za to pravno lice ostvari kakvu korist ili kad je djelovanje odgovornog lica bilo u suprotnosti sa poslovnom politikom ili nalozima pravnog lica.”

**Član 4**

U članu 22 stav 3 riječi: “Centralnog registra Privrednog suda” zamjenjuju se riječima: “registra privrednih subjekata”.

**Član 5**

U članu 28 stav 1 poslije tačke 3 dodaje se nova tačka koja glasi:

„3a) zatvaranje objekata pravnog lica koji su korišćeni za izvršenje krivičnog djela;”

**Član 6**

Poslije člana 31 dodaje se novi član koji glasi:

“**Zatvaranje objekata pravnog lica koji su korišćeni za izvršenje krivičnog djela**

**Član 31a**

(1) Sud može zatvoriti objekat pravnog lica koji je korišćen za izvršenje krivičnog djela.

(2) Mjera bezbjednosti iz stava 1 ovog člana se može izreći pravnom licu ako bi dalja upotreba objekta pravnog lica koji je korišćen za izvršenje krivičnog djela predstavljala opasnost za život ili zdravlje ljudi ili bi bilo štetno za privredno ili finansijsko poslovanje drugih pravnih lica ili za privredu, ili ako to zahtijevaju interesi opšte bezbjednosti ili razlozi morala.

(3) Sud određuje trajanje mjere zatvaranja objekta pravnog lica koji je korišćen za izvršenje krivičnog djela koje ne može biti kraće od šest mjeseci niti duže od pet godina, računajući od dana pravosnažnosti presude.”

**Član 7**

Član 33 mijenja se i glasi:

“Osuda pravnog lica za određeno krivično djelo može imati za pravnu posljedicu prestanak, odnosno gubitak određenih prava ili zabranu sticanja određenih prava.

Pravne posljedice mogu se predvidjeti samo zakonom i nastupaju po sili zakona kojim su predviđene.

**Član 8**

Poslije člana 33 dodaju se dva nova člana koja glase:

**“Vrste pravnih posljedica osude**

**Član 33a**

Pravne posljedice osude koje se odnose na prestanak ili gubitak određenih prava su:

1) prestanak vršenja određene djelatnosti ili poslova;

2) gubitak određenih dozvola, odobrenja, koncesija, subvencija ili drugih oblika podsticaja koji se daju odlukom državnog organa ili organa jedinice lokalne samouprave.

Pravne posljedice osude koje se sastoje u zabrani sticanja određenih prava su:

1) zabrana vršenja određene djelatnosti ili poslova;

2) zabrana učešća u postupku javnih nabavki;

3) zabrana učešća u postupku privatizacije privrednih subjekata;

4) zabrana sticanja određenih dozvola, odobrenja, koncesija, subvencija ili drugih oblika podsticaja koji se daju odlukom državnog organa ili organa jedinice lokalne samouprave.

**Početak i trajanje pravnih posledica osude**

**Član 33b**

Pravne posljedice osude nastupaju danom pravosnažnosti presude kojom je izrečena novčana kazna.

Ako trajanje pravnih posledica osude iz člana 33a stav 2 ovog zakona nije propisano posebnim zakonom, pravne posledice osude iz člana 33a stav 2 ovog zakona traju deset godina.

**Član 9**

U članu 34 stav 1 poslije riječi “zakonika” dodaju se riječi: “Crne Gore”.

**Član 10**

U članu 36 stav 1 mijenja se i glasi:

“(1) Od pravnog lica će se oduzeti novac, predmeti od vrijednosti i svaka druga imovinska korist koji su pribavljeni krivičnim djelom.”

Poslije stava 3 dodaje se novi stav koji glasi:

“(4) Ako oduzimanje iz stava 1 ovog člana nije moguće, oduzeće se druga imovina koja odgovara vrijednosti imovinske koristi pribavljene krivičnim djelom.“

**Član 11**

U članu 42 stav 5 riječi: “Centralni registar Privrednog suda” zamjenjuju se riječima: “Ministarstvo pravde”.

**Član 12**

U članu 43 stav 4 poslije riječi “zakonika” dodaju se riječi: “Crne Gore”.

**Član 13**

U članu 44 poslije riječi “zakonika” dodaju se riječi: “Crne Gore”, a riječi: “djelu malog značaja (član 9),” brišu se.

**Član 14**

U članu 56 stav 2 riječi: “obaveznom braniocu” zamjenjuju se riječima: “obaveznoj odbrani”.

**Član 15**

U članu 57 stav 1 riječi: “člana 243 stav 1” zamjenjuju se riječima: “člana 271 st. 1 i 2”.

**Član 16**

U članu 58 riječi: “članu 274” zamjenjuju se riječima: “čl. 292 i 450”.

**Član 17**

U članu 60 riječi: “članu 369” zamjenjuju se riječima: “članu 379”.

**Član 18**

U članu 62 stav 1 riječi: “izvršnom postupku” zamjenjuju se riječima: “izvršenju i obezbjeđenju”, a riječi: “člana 216 st. 2 i 3” zamjenjuju se riječima: “člana 243 st. 2 i 3”.

U stavu 3 riječi: “Centralnog registra Privrednog suda” zamjenjuju se riječima: “ registra privrednih subjekata”, a riječi: “Centralni registar Privrednog suda” zamjenjuju se riječima: “ registar privrednih subjekata”.

**Član 19**

Poslije člana 65 dodaje se novi član koji glasi:

**“Član 65a**

Preuzimanje kaznene evidencije između Centralnog registra privrednih subjekata i Ministarstva pravde izvršiće se najkasnije do 31. decembra 2016. godine.

Do preuzimanja kaznene evidencije, u smislu stava 1 ovog člana, sudovi, organi nadležni za izvršenje krivičnih sankcija i drugi nadležni organi dostavljaju podatke Ministarstvu pravde i Centralnom registru privrednih subjekata, a uvjerenja iz kaznene evidencije izdaje Centralni registar privrednih subjekata.”

**Član 20**

Ovaj zakon stupa na snagu osmog dana od dana objavljivanja u “Službenom listu Crne Gore”.

**O B R A Z L O Ž E NJ E**

1. **USTAVNI OSNOV ZA DONOŠENJE ZAKONA**

Ustavni osnov za donošenje Zakona o izmjenama i dopunama Zakona o odgovornosti pravnih lica za krivična djela sadržan je u odredbi člana 16 stav 5 Ustava Crne Gore kojim je propisano da se zakonom, u skladu sa Ustavom, uređuju i druga pitanja od interesa za Crnu Goru.

1. **RAZLOZI ZA DONOŠENJE ZAKONA**

Zakon o odgovornosti pravnih lica za krivična djela stupio je na snagu početkom 2007. godine. Od stupanja na snagu Zakona o odgovornosti pravnih lica za krivična djela (“Službeni list RCG”, br. 2/2007, 13/2007 i 30/2012) do sada je jednom mijenjan i to 2012. godine.

Zakon o odgovornosti pravnih lica za krivična djela nastao je u prvom redu kao rezultat međunarodno pravnih obveza preuzetih od strane Crne Gore, zatim kao posljedica društvenog razvoja gdje se pokazalo neophodnim propisati i krivičnopravnu odgovornost pravnih lica.

U okviru pregovora o pristupanju Crne Gore Evropskoj uniji, u Poglavlju 24 “Pravda, sloboda i bezbjednost” u cilju potpunog usklađivanja Zakona o odgovornosti pravnih lica za krivična djela sa Okvirnom odlukom Savjeta EU 2008/841/JHA o borbi protiv organizovanog kriminala od 24. oktobra 2008. godine, Crna Gora se obavezala da Zakonom o odgovornosti pravnih lica za krivična djela proširi katalog mjera bezbjednosti i pravnih poljedica osude.

Navedenom Okvirnom odlukom Savjeta EU od 24. oktobra 2008. godine u članu 6 predviđene su vrste kazni i drugih ne kaznenih mjera koje se mogu izreći pravnim licima.

**III. USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA**

Zakonom o izmjenama i dopunama Zakona o odgovornosti pravnih lica za krivična djela se ne dira u osnovni koncept Zakona o odgovornosti pravnih lica za krivična djela, koji je već usklađen sa pravnom tekovinom Evropske unije i dokumentima Savjeta Evrope i Ujedinjenih nacija, kao izvorima međunarodnog krivičnog prava.

Najznačajniji dokumenti Savjeta Evrope i Ujedinjenih nacija uzeti u obzir tokom izrade ovog zakona su:

* Preporuka Komiteta ministara Savjeta Evrope br. R (88) 18 od 20. oktobra 1988. godine o uvođenju krivične odgovornosti pravnih lica;
* Evropska konvencija za zaštitu životne sredine kroz krivično pravo iz 1998. godine (član 9);
* Krivičnopravna konvencija o korupciji iz 1999. godine (član 18);
* Konvencija o računarskom kriminalu iz 2001. godine (član 12);
* Konvencija Ujedinjenih Nacija protiv korupcije iz 2003. godine (član 26).

Zakon o izmjenama i dopunama Zakona o odgovornosti pravnih lica za krivična djela sadrži odredbe koje su u skladu sa sljedećim aktima Evropske unije:

* Okvirna odluka Savjeta EU 2008/841/JHA o borbi protiv organizovanog kriminala od 24. oktobra 2008. godine.

Okvirna odluka Savjeta EU 2008/841/JHA o borbi protiv organizovanog kriminala obavezuje da sve država članica preduzmu potrebne mjere kojima se garantuje da pravna lica mogu biti odgovorna za krivična djela, kao i da u svojim nacionalnim zakonodavstvima predvide učinkovite, srazmjerne i odvraćajuće kazne, koje uključuju kazne ili ne-kaznene mjere, kao što su: oduzimanje prava na državne povlastice ili podsticaje; privremena ili trajna zabrana obavljanja poslovnih djelatnosti; sprovođenje sudskog nadzora; sudska likvidacija; privremeno ili trajno zatvaranje objekata koji su korišćeni za izvršenje krivičnog djela.

**IV. OBJAŠNJENJE OSNOVNIH PRAVNIH INSTITUTA**

Čl. 1, 2, 4, 9, 12 i 13 zakona vrši se tehničko i terminološko usaglašavanje.

Članom 3 zakona izvršena je izmjena u pogledu proširenja osnova odgovornosti pravnih lica za krivična djela na način da što je osnov odgovornosti proširen i na slučajeve kada je djelovanje odgovornog lica bilo u suprotnosti sa poslovnom politikom ili nalozima pravnog lica, bez obzira da li je stečena kakva korist za pravno lice.

Navedenom izmjenom Zakon o odgovornosti pravnih lica za krivična djela usaglasiće se sa FATF Specijalnom preporukom II (SR.II) - Inkriminacija finansiranja terorizma, a na šta je ukazano u Izvještaju o četvrtoj rundi evaluacije sistema sprječavanja pranja novca i finansiranja terorizma za Crnu Goru, koji je sačinio komitet eksperata Savjeta Evrope MONEYVAL.

Čl. 5 do 8 izvršene su izmjene i dopune zakona u cilju usaglašavanja sa Okvirnom odlukom Savjeta EU 2008/841/JHA o borbi protiv organizovanog kriminala od 24. oktobra 2008. godine, tj. izvršeno je usaglašavanje sa članom 6 tač. a) i e). Naime, član 6 navedene Okvirne odluke propisuje sljedeće vrste kazni i drugih ne kaznenih mjera koje se mogu izreći pravnim licima: a) oduzimanje prava na državne povlastice ili podsticaje; b) privremena ili trajna zabrana obavljanja poslovnih djelatnosti; c) sprovođenje sudskog nadzora; d) sudska likvidacija; e) privremeno ili trajno zatvaranje objekata koji su korišćeni za izvršenje krivičnog djela.

Budući da važeći Zakon o odgovornosti pravnih lica za krivična djela ne propisuje mogućnost oduzimanja/uskraćivanja prava na državne povlastice ili podsticaje niti mogućnost privremenog ili trajnog zatvaranja objekata koji su korišćeni za izvršenje krivičnog djela u članu 5 zakona je uvedena nova mjera bezbjednosti - Zatvaranje objekata pravnog lica koji su korišćeni za izvršenje krivičnog djela, koja je razrađena u članu 6 zakona.

Navedena mjera bezbjednosti može izreći pravnom licu ako bi dalja upotreba objekta pravnog lica koji je korišćen za izvršenje krivičnog djela predstavljala opasnost za život ili zdravlje ljudi ili bi bilo štetno za privredno ili finansijsko poslovanje drugih pravnih lica ili za privredu, ili ako to zahtijevaju interesi opšte bezbjednosti ili razlozi morala. Sud određuje trajanje mjere zatvaranja objekta pravnog lica koji je korišćen za izvršenje krivičnog djela koje ne može biti kraće od šest mjeseci niti duže od pet godina, računajući od dana pravosnažnosti presude.

Čl. 7 i 8 zakona preciznije se definiše nastupanje pravnih posljedica osude i vrste pravnih posljedica osude. Pored postojeći uvedene su i nove pravne posljedice osude to: zabrana učešća u postupku javnih nabavki i zabrana učešća u postupku privatizacije privrednih subjekata. Takođe, izvršena je dopuna pravne poljedice zabrana sticanja određenih dozvola, odobrenja, koncesija koje izdaju državni organi na način što je dodata i zabrana sticanja određenih subvencija ili drugih oblika podsticaja koji se daju odlukom državnog organa ili organa jedinice lokalne samouprave.

Članom 10 zakona preciznije je određena mogućnost oduzimaja ekvivalentne vrijednosti.

Članom 11 zakona izvršena je izmjena u smislu da kaznenu evidenciju pravnih lica neće više voditi Centralni registar privrednih subjekata, već Ministarstvo pravde, koje je inače nadležno za vođenje kaznene evidencije fizičkih lica.

Čl. 14 do 18 izvršenio je usklađivanje sa Zakonikom o krivičnom postupku.

Čl. 19 i 20 propisane su prelazne i završne odredbe. Predviđeno je da će se preuzimanje kaznene evidencije između Centralnog registra privrednih subjekata i Ministarstva pravde izvršiti najkasnije do 31. decembra 2016. godine. Međutim, do preuzimanja kaznene evidencije, sudovi, organi nadležni za izvršenje krivičnih sankcija i drugi nadležni organi dostavljaju podatke Ministarstvu pravde i Centralnom registru privrednih subjekata, a uvjerenja iz kaznene evidencije izdaje Centralni registar privrednih subjekata

Takođe, predviđeno je da će Zakon o izmjenama i dopunama Zakona o odgovornosti pravnih lica za krivična djela stupiti na snagu osmog dana od dana objavljivanja u “Službenom listu Crne Gore.

**V. PROCJENA FINANSIJSKIH SREDSTAVA ZA SPROVOĐENJE ZAKONA**

Za sprovođenje ovog zakona nije potrebno obezbjediti dodatna finansijska sredstva u budžetu Crne Gore.